
BIROUL PERMANENT
AL

CAMEREI DEPUTAŢILOR



Vă înaintăm, alăturat, Raportul asupra propunerii legislative pentru modificarea Legii nr.325/2006 privind serviciul public de alimentare cu energie termică, transmisă cu adresa PLx. 437 din 20 iunie 2011.



În raport de obiectul şi conţinutul său, propunerea legislativă face parte din categoria legilor ordinare.



În conformitate cu prevederile art.75 din Constituţia României, republicată, şi ale art.92 alin.(9) pct.1 din Regulamentul Camerei Deputaţilor, republicat, Camera Deputaţilor este Cameră decizională.

PREŞEDINTE,

Iulian Iancu

                                                    Nr.4c-3/202/2015

R A P O R T

asupra propunerii legislative pentru modificarea Legii nr. 325/2006 

privind serviciul public de alimentare cu energie termică

În conformitate cu prevederile art.95 din Regulamentul Camerei Deputaţilor, republicat, Comisia pentru industrii şi servicii a fost sesizată, spre dezbatere în fond, cu propunerea legislativă pentru modificarea Legii nr.325/2006 privind serviciul public de alimentare cu energie termică, transmisă cu adresa PLx. 437 din 20 iunie 2011, înregistrată la comisie cu nr.4c-3/202 din 21 iunie 2011.
Senatul, în şedinţa din data de 14 iunie 2011, a respins propunerea legislativă. 
Consiliul Legislativ, cu avizul nr.632/28.05.2014, a avizat negativ propunerea legislativă.
Guvernul, cu adresa nr.764/DRP/25.03.2011, nu susţine adoptarea iniţiativei legislative.
Comisia juridică, de disciplină şi imunităţi, în şedinţa din 28 iunie 2011, a avizat negativ propunerea legislativă.

Comisia pentru administraţie publică şi amenajarea teritoriului, în şedinţa din 02 august 2011, a avizat negativ propunerea legislativă.
Propunerea legislativă are ca obiect de reglementare modificarea art. 8 alin.(2) din Legea serviciului public de alimentare cu energie termică nr.325/2006, urmărind ca proprietarii apartamentelor individuale situate în imobile de locuit tip condominiu, care sunt deconectate de la reţeaua de alimentare cu energie termică, să fie scutiţi de la plata unei cote parte  din cheltuielile cu energia termică ce este consumată pentru încălzirea spaţiilor aflate în proprietate indiviză, proporţională cu cota indiviză.
La lucrările comisiei au participat, în calitate de invitaţi, doamna Sirma Caraman, secretar de stat în Ministerul Dezvoltării Regionale şi Administraţiei Publice şi domnul Ghizdeanu Ion, secretar de stat în cadrul Ministerului Finanţelor Publice.
În conformitate cu prevederile art.61 din Regulamentul Camerei Deputaţilor, republicat, membrii Comisiei pentru industrii şi servicii au examinat propunerea legislativă în şedinţa din 26 mai 2015.
La lucrările Comisiei pentru industrii şi servicii au fost prezenţi 17 deputaţi din totalul de 18 membri ai comisiei. 
În urma dezbaterii şi a opiniilor exprimate, membrii comisiei au hotărât, cu unanimitate de voturi, să propună Plenului Camerei Deputaţilor, respingerea propunerii legislative de modificare a Legii nr. 325/2006 privind serviciul public de alimentare cu energie termică, din următoarele considerente: potrivit art.46 din Legea nr.230/2007, toţi proprietarii au obligaţia să plătească lunar, conform listei de plată a cheltuielilor asociaţiei de proprietari, cota de contribuţie ce la revine la cheltuielile asociaţiei de proprietari, inclusiv cele aferente fondurilor din asociaţia de proprietari, iar potrivit art.47 lit.c), sunt considerate cheltuieli ale asociaţiei de proprietari şi cheltuielile cotă-parte indiviză, în funcţie de suprafaţa utilă a proprietăţii individuale.
În raport de obiectul şi conţinutul său, propunerea legislativă face parte din categoria legilor ordinare.
În conformitate cu prevederile art.75 din Constituţia României, republicată, şi ale art.92 alin.(9) pct.1 din Regulamentul Camerei Deputaţilor, republicat, Camera decizională pentru această propunere legislativă este Camera Deputaţilor.

PREŞEDINTE,




SECRETAR,

                  Iulian Iancu




 Bogdan Radu Ţîmpău

Consilieri parlamentari,

Cristina Donea
Isabela Patricia Robe

